**Ելենա Դիմիտրիևիչ** (սերբ.՝ Јелена Димитријевић մարտի 27, 1862(1862-03-27), Կրուշևաց, Սերբիայի իշխանություն - ապրիլի 10, 1945(1945-04-10), Բելգրադ, Հարավսլավիայի Թագավորություն), սերբ գրող և ֆեմինիստ։

Կենսագրություն
--------------

Ելենա Դիմիտրիևիչը ծնվել է 1862 թվականին, Կրուշևաց քաղաքում (այն ժամանակ, երբ քաղաքը մտնում էր Սերբիայի իշխանության մեջ)։ Նրա հայրը` Նիկոլայը, վաճառական էր, իսկ մայրը՝ ալեքսինացի իշխան Միլոյկոյի դուստրն էր։ Ելենան Ալեքսինացում ապրել է 1871 թվականից, որտեղ նա ավարտել է տարրական դպրոցը և մնացել այնտեղ մինչև իր ամուսնությունը։ Նա ամուսնացել է երիտասարդ լեյտենանտ Յովան Դիմիտրիևիչի հետ, որի հետ բնակություն է հաստատել Նիշ քաղաքում։ Ավելի ուշ՝ 1898 թվականին, նա տեղափոխվել է Բելգրադ, որտեղ մնացել է մինչև իր կյանքի վերջը։ Ելենա Դիմիտրիևիչը շատ է շրջագայել Ամերիկայում, Աֆրիկայում և Ասիայում` հետագայում ներկայացնելով իր դիտարկումները ստեղծագործություններում։

Դիմիտրիևիչը տիրապետել է ֆրանսերենի, անգլերենի, ռուսերենի, իտալերենի և հունարենի, թուրք կանանց կյանքի նկատմամբ նրա հետաքրքրությունից դրդված նաև սովորել է թուրքերեն։ 1881 թվականից նա ուսումնասիրել է իսլամադավան կանանց կյանքը հիմնականում Սերբիայի հարավում և Սալոնիկում։ 1897 թվականին Դիմիտրիևիչը հրատարակել է *Նիսից նամակներ հարեմների մասին* (սերբ.՝ Писма из Ниша о харемима), որը պատմում է Նիշ քաղաքում թուրքական հարեմների մասին գրողի ծնվելուց 50 տարի առաջ, երբ քաղաքը դեռ գտնվում էր Օսմանյան կայսրության կազմում։

1908 թվականին հրատարակվել է նրա *Նամակներ Սալոնիկից* (սերբ.՝ Писма из Солуна) գիրքը, որը պատմում է երիտթուրքերի հեղափոխության ժամանակների մասին, որի կենտրոնը Սալոնիկ քաղաքն էր։ Դրանք առաջին անգամ հրատարակվել են «Սերբական գրական հանդեսում» (սերբ.՝ Српски књижевни гласник), իսկ 1918 թվականին` որպես առանձին գիրք Սարաևոյում։

1912 թվականին լույս է տեսել նոր *Նորերը* վեպը (սերբ.՝ Нове), որը նույն թվականին ստացել է Սերբական մատիցա հեղինակավոր մրցանակը։ Ստեղծագործության թեման կրթված մուսուլման կնոջ պայքարն էր արևելյան ավանդական կենսակերպի դեմ։

Դիմիտրիևիչի որոշ աշխատանքներ թարգմանվել են չեխերեն, գերմաներեն և ռուսերեն։

Ելենա Դիմիտրիևիչը մահացել է Բելգրադում, 83 տարեկան հասակում՝ 1945 թվականի ապրիլի 10-ին։ Ըստ տեղական թերթերի` նրա հուղարկավորությանը գրեթե ոչ ոք ներկա չի եղել այն պատճառով, որ նրա հուղարկավորությունը անհայտ պատճառներով տեղի է ունեցել հայտարարվածից երկու ժամ շուտ։

Աշխատանքներ
-----------

* *Une vision*, 1891.
* *Песме*, 1894.
* *Писма из Ниша о харемима*, Բելգրադ 1897.
* *Ђул-Марикина прикажња*, Բելգրադ 1901.
* *Фати-Султан*, *Сафи-Ханум*,*Мејрем-Ханум*, Բելգրադ 1907.
* *Нове*, Београд 1912.
* *Американка*, Բելգրադ և Սարաև 1918.
* *Писма из Солуна*, Բելգրադ 1908, Սարաևո 1918.
* *Писма из Индије*, 1928.
* *Писма из Мисира*, 1929.
* *Нови свет или у Америци годину дана*, Београд 1934.
* *Седам мора и три океана. Путем око света*, 1940.

Ծանոթագրություններ
------------------

1. 1 2  FemBio տվյալների շտեմարան (գերմ.)


|  |  |  |  |  |  |
| --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
|  ⛭  | 

|  Չափորոշչային վերահսկողություն |
| --- |
|  |
| BNF: 178065339 · CONOR: 85407587 · GND: 129666823 · ICCU: TO0V553277 · ISNI: 0000000116669436 · LCCN: nr89002277 · NKC: js2018981461 · NUKAT: n97060126 · SUDOC: 226141837 · VIAF: 70015495 · WorldCat VIAF: 70015495 |

 |

 |